
REFERAT

Privind stabilirea  taxei de concesiune  la contractele de concesiune pentru terenul aferent garajelor edificate pe terenul Municipiului Timişoara/Statului Român, contracte incheiate intre Municipiul Timisoara si proprietarii garajelor


În Municipiul Timişoara au fost edificate un număr de 5613 garaje pe terenul Municipiului Timişoara sau al Statului Român, fiind încheiate fişe de calcul sau contracte de concesiune, în baza cărora se achită taxă de concesiune stabilită în lei/mp/an prin Hotărâre a Consiliului Local.


Având în vedere că aceste contracte nu mai sunt echitabile din punct de vedere al taxelor de concesiune, Primăria Municipiului Timişoara încasând mult mai puţin raportat la preţurile reale, se impune modificarea şi stabilirea taxei de concesiune la contractele de concesiune pentru terenul aferent garajelor edificate pe terenul Municipiului Timişoara/Statului Român.


Concesiunea terenurilor aferente garajelor s-a făcut în baza hotărârilor de Consiliu Local, prin atribuire directă sau în urma licitaţiilor publice iar taxele de concesiune au fost stabilite în baza hotărârilor de Consiliu Local precum şi a licitaţiilor, după caz.

Având în vedere faptul că terenurile aparţinând domeniului privat a statului sau a unităţilor administrativ-teritoriale, destinate construirii pot fi vândute, concesionate ori închiriate în vederea realizării unor construcţii, s-a hotărât ca pentru garajele edificate pe aceste terenuri să se achite de către proprietarii garajelor o taxă de concesiune care a fost indexată anual doar cu rata inflaţiei, neluându-se în considerare valoare de piaţă/circulaţie a terenurilor intravilane din municipiul Timişoara.

În conformitate cu art.17 din Legea nr.50/1991 –actualizatî şi republicată- privind autorizarea executării lucrărilor de construcţii, „ Limita minima a pretului concesiunii se stabileste, dupa caz, prin hotararea consiliului judetean, a Consiliului General al Municipiului Bucuresti sau a consiliului local, astfel incat sa asigure recuperarea in 25 de ani a pretului de vanzare al terenului, in conditii de piata, la care se adauga costul lucrarilor de infrastructura aferente”.

Având în vedere cele arătate mai sus, propunem stabilirea unei noi taxe de concesiune luându-se în considerare preţul mediu de circulaţie/mp din Municipiul Timişoara pentru terenurile ocupate de garaje, respectiv 150 Euro/mp, urmând ca taxa de concesiune să fie calculată după următorul model de calcul:

· Preţ mediu/mp = 150 Euro

· Dacă se va recupera în 25 de ani valoarea terenului rezultă taxa de concesiune ca fiind 6 Euro/mp/an (150 Euro/mp : 25 ani = 6 Euro/mp/an)
· S-a luat ca referinţă valoarea de 4,35 lei pentru 1 Euro şi astfel rezultă că taxa de concesiune pentru 1 mp/an este de 26,10 lei/mp/an.

Taxa de concesiune pentru construcţia cu destinaţia de garaj se va calcula prin înmulţirea tarifului de concesiune de 26,10 lei/mp/an cu suprafaţa aferentă construcţiei, respectiv suprafaţa aflată sub garaj.

Taxa de concesiune de 26,10 lei/mp/an se va aplica pentru toate terenurile aferente garajelor edificate în unitatea administrativ teritorială a Municipiului Timişoara, terenuri proprietatea Statului Român sau a Municipiului Timişoara, taxă de concesiune care se va indexa anual cu rata inflaţiei.
Totodată propunem ca pentru fişele de calcul emise în baza H.C.L. nr.500/25.05.2008 să se recalculeze taxa de închiriere la nivelul noii taxe de concesiune care va fi indexată anual cu rata inflaţiei.

Deasemenea pentru terenul garajelor care urmează să se liciteze în vederea edificării de garaje, preţul minim de pornire a licitaţiilor va fi de 26,10 lei/mp./an care se va indexa anual cu rata inflaţiei.

